钦定古今图书集成/理学汇编/学行典/第022卷 > 皇极经世心易发微三 > 《谒见》
## 钦定古今图书集成/理学汇编/学行典/第022卷 > 皇极经世心易发微三 > 《谒见》

欲参高贵，须凭体用，盖体为主，用为贵也。主旺受用
之生，懽然相接。主衰受用之克，见之不喜。主克用，迟
迟得见。主生用，求见不遂。体用比和，喜庆相迎。日克
外，外生日，有人阻不得见。互克体用而不见，互生体
用而不悦。用生体，变克体者，先喜后怒。用克体，变互
生体者，先怒后喜，内外比和，贵人握手，前后相益，事
事从容。内克外日生外，易见，内与日俱克外，难见，虽见亦不喜。艮多阻隔，生体则不妨，坎离则不相见，《兑》
见有口舌，乾卦宜见高贵。内震难见，外阳可见，外阴
不可见。阳化阴出去，阴化阳在家。互变俱生体，见之
得意。体衰互变俱来克者，其人不得见，见之亦无益
也。日旺克体，我被人辱，日旺克用，有人嗔阻。

《策》曰：凡占谒见，以零为主，元生体，必有财。会生体，必
有禄。零数空缺，不可往，其人非有事，即不在见。贵人
官长，以元为主，元数克体及空缺，不可见。元生体，见
之大吉。欲知其人动静，以元为头帽，会为手执，为左，
为后面，运为身体，世为足，履为右，为前面。其忧喜服
色，皆以卦象推之。